b'\n_START_ARTICLE_\nWivi L\xc3\xb6nnin talo\n_START_SECTION_\nHistoria\n_START_PARAGRAPH_\nWivi L\xc3\xb6nn muutti vuonna 1911 Tampereelta Jyv\xc3\xa4skyl\xc3\xa4\xc3\xa4n. Omien sanojensa mukaan h\xc3\xa4n halusi hieman parempaa ty\xc3\xb6rauhaa. Tarkkaa tietoa siit\xc3\xa4, koska L\xc3\xb6nn p\xc3\xa4\xc3\xa4tti muuttaa ei ole. H\xc3\xa4n sai joulukuussa 1910 kiinnekirjan hankkimilleen tonteille, jotka sijaitsivat vastap\xc3\xa4\xc3\xa4t\xc3\xa4 h\xc3\xa4nen veljelleen Ville L\xc3\xb6nnille suunnittelemaansa rakennusta._NEWLINE_L\xc3\xb6nn signeerasi p\xc3\xa4\xc3\xa4piirustukset kes\xc3\xa4- ja lokakuussa 1910. Asuin- ja piharakennukset valmistuivat vuoden 1911 j\xc3\xa4lkimm\xc3\xa4isell\xc3\xa4 puoliskolla._NEWLINE_L\xc3\xb6nn asui talossa \xc3\xa4itins\xc3\xa4 kanssa vuoteen 1918. L\xc3\xb6nn myi talon pankinjohtaja Kailalle, joka puolestaan myi sen viel\xc3\xa4 saman vuoden aikana kauppias Emil Ahlqvistille, joka asui talossa viisi vuotta. Mets\xc3\xa4nhoitaja Torsten Rydman asui siin\xc3\xa4 sen j\xc3\xa4lkeen kymmenen vuoden ajan, kunnes Kymin Osakeyhti\xc3\xb6 osti sen vuonna 1935._NEWLINE_Talo jaettiin vuonna 1950 kahdeksi asunnoksi. Toisen asunnoista oli talon alakerrassa ja toinne yl\xc3\xa4kerrassa, johon kuljettiin entisen talvipuutarhan kautta. Talossa oli Kymin ty\xc3\xb6suhdeasuntoja, joten asukkaat vaihtuivat useita kertoja._NEWLINE_Kotiseutuneuvos Kauko Sorjonen osti talon vuonna 1989. H\xc3\xa4n toteutti laajan peruskorjauksen Ulla Teittisen suunnitelmien pohjalta. P\xc3\xa4\xc3\xa4rakennus palautettiin ulkoasultaan l\xc3\xa4hes t\xc3\xa4ysin alkuper\xc3\xa4iseen asuun. Sorjonen tilasi rakennuskokonaisuuden suunnittelun 100-vuotisjuhlan kunniaksi kuvanveist\xc3\xa4j\xc3\xa4 Sonja Vectomovilta L\xc3\xb6nnia esitt\xc3\xa4v\xc3\xa4n pronssisen veistoksen, joka sijoitettiin puutarhaan._NEWLINE_Wivi L\xc3\xb6nnin talo kuuluu osana \xc3\x84lyl\xc3\xa4n ja Seminaarinm\xc3\xa4en valtakunnallisesti merkitt\xc3\xa4v\xc3\xa4\xc3\xa4n rakennettuun kulttuuriymp\xc3\xa4rist\xc3\xb6\xc3\xb6n.\n_START_SECTION_\nArkkitehtuuri\n_START_PARAGRAPH_\nAsuinrakennuksen perusmuoto on kuutiomainen, ja siit\xc3\xa4 ty\xc3\xb6ntyy etel\xc3\xa4isess\xc3\xa4 ja l\xc3\xa4ntisess\xc3\xa4 julkisivussa erkkeri ja tilava parveke. Lounaiskulmassa on puolestaan selv\xc3\xa4sti ulkoneva kasvihuone. Talo on rakennettu rinteeseen, ja L\xc3\xb6nn k\xc3\xa4ytti tyylilleen tyypillisesti tilaa s\xc3\xa4\xc3\xa4st\xc3\xa4vi\xc3\xa4 rinneratkaisuja. Etel\xc3\xa4puolella talo on kolmen ja pohjoispuolella kahden kerroksen korkuinen._NEWLINE_Rakennuksen julkisivua el\xc3\xa4v\xc3\xb6itt\xc3\xa4m\xc3\xa4\xc3\xa4n toteuttiin useita yksityiskohtaisuuksia. Ornamentteja ei ole paljoa, mik\xc3\xa4 on tyypillist\xc3\xa4 L\xc3\xb6nnin arkkitehtuurille. Sen sijaan esimerkiksi ikkunamuodoissa on runsasta vaihtuvuutta.'